Danske unge er interesserede i politik, men de mener alligevel, at den politiske debat er domineret af for megen spin og taktik frem for politisk substans. Det viser en undersøgelse, som Gallup har foretaget for Dansk Ungdoms Fællesråd, DUF.

Hele 76 procent af de 16- til 25-årige er ifølge undersøgelsen interesserede i politik og samfundsforhold, og de deltager i højere grad end andre aldersgrupper i aktiviteter som underskriftsindsamlinger, debat på nettet og demonstrationer.

»Unge bliver ofte fremstillet som overfladiske og useriøse. Men virkeligheden er, at de unge i høj grad er optaget af samfundets udvikling. De unge efterlyser politik med indhold, og de er økonomisk ansvarlige i deres politiske prioriteringer,« siger Signe Bo, formand for DUF.

Hun bliver bakket op af valgforsker ved Aalborg Universitet Johannes Andersen, der understreger, at den økonomiske krise har været en øjenåbner for mange unge:

»De har en snigende fornemmelse af, at den økonomiske krise har en betydning for deres egen beskæftigelsessituation, og at nogen af dem kan gå hen at blive den glemte generation, fordi der står en yngre klar til at komme på arbejdsmarkedet, når krisen engang er slut,« siger han.

Gallup-undersøgelsen viser da også, at de unge placerer økonomi som det vigtigste emne for Danmark lige nu, mens uddannelse og beskæftigelse kommer ind på anden- og tredjepladsen.

Trætte af spin

På trods af at de unge er interesserede i den politiske debat, så stemte kun knap halvdelen af de mellem 19 og 21 år ved det seneste kommunalvalg. Ifølge Signe Bo hænger den lave deltagelse sammen taktik og spin i dansk politik, hvor 78 procent af de adspurgte unge mener, at netop de to ting fylder for meget.

»Mange unge opfatter den demokratiske debat som overfladisk, hvor taktik går forud for en ægte dialog, hvor man lytter til andres holdninger. Alarmklokkerne må ringe, når otte ud af ti unge vender sig imod den måde, den demokratiske proces foregår på,« siger hun.

Johannes Andersen mener dog, at de unges spinmæthed hænger sammen med, at unges tilgang til politik har ændret sig i takt med internettets indtog.

»De unge i dag er ikke loyale over for én bestemt ideologi, men kombinerer dem i højere grad, og derfor ser de ikke politik som en kamp mellem forskellige interesser, som det var tilfældet tidligere. De har kommentatortilgangen til politik, og den har de har overtaget fra medier, blogs og andre fænomener på internettet, hvor man mere ser på politik som et spil. Så er det også mere nærliggende at få øje på spin og taktik,« siger han.

Folketingets formand, Mogens Lykketoft (S), oplever en meget stor politisk interesse, når han - både i valgkampe og i løbet af året - deltager i møder på gymnasier og andre ungdomsuddannelser.

»Der er rigtigt mange velinformerede og interesserede unge, som også er mindre optaget af deres egen lille private situation end af de store linjer. Men det er klart, at der også er nogle, som er ligeglade. Sådan er det i alle generationer,« siger Mogens Lykketoft.

Skal man engagere endnu flere unge, så skal politikerne, siger han, netop tage fat i de store linjer.

»De unge er meget mere interesserede, når vi diskuterer sammenhænge og ideologi, end når vi laver gadeslagsmål inde i Folketinget. Politikerne forsømmer ofte at diskutere de store linjer,« siger han.